**NÁRODNÁ RADA SLOVENSKEJ REPUBLIKY**

**VIII. VOLEBNÉ OBDOBIE**

*Návrh*

**Zákon**

z ... 2023,

**o príspevku pre tehotné absolventky štúdia**

Národná rada Slovenskej republiky sa uzniesla na tomto zákone:

**§ 1**

**Predmet úpravy**

(1) Tento zákon upravuje poskytovanie príspevku pre tehotné absolventky štúdia (ďalej len „príspevok“).

(2) Príspevok je štátna sociálna dávka, ktorou štát prispieva oprávnenej osobe na pokrytie zvýšených výdavkov spojených so zdravotným stavom, špeciálnymi materiálnymi potrebami a s prípravou na narodenie dieťaťa.

**§ 2**

**Oprávnená osoba**

Oprávnená osoba podľa tohto zákona je plnoletá tehotná absolventka strednej školy1) alebo vysokej školy,2) ktorá má trvalý pobyt v Slovenskej republike a nemá nárok na výplatu tehotenského3) alebo tehotenského štipendia podľa osobitných predpisov.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1) Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

2) Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

3) § 47a zákona č. 461/2003 Z. z. o sociálnom poistení v znení neskorších predpisov.

**§ 3**

**Nárok na príspevok**

Oprávnená osoba má nárok na priznanie príspevku v období do deväť mesiacov od absolvovania štúdia na strednej škole alebo vysokej škole.

**§ 4**

**Suma príspevku**

Suma príspevku je 200 eur mesačne.

**§ 5**

**Výplata príspevku**

1. O priznaní príspevku rozhoduje a príspevok oprávnenej osobe vypláca na základe písomnej žiadosti úrad práce, sociálnych vecí a rodiny príslušný podľa miesta jej pobytu (ďalej len „platiteľ“).
2. Príspevok sa vypláca za celý kalendárny mesiac, aj keď sa podmienky nároku na tento príspevok splnili len za časť kalendárneho mesiaca.
3. Príspevok sa vypláca mesačne pozadu, a to najneskôr do konca kalendárneho mesiaca nasledujúceho po kalendárnom mesiaci, v ktorom oprávnená osoba splnila podmienky nároku na dávku.
4. Príspevok sa poukazuje oprávnenej osobe na účet v banke alebo v pobočke zahraničnej banky v Slovenskej republike alebo na žiadosť oprávnenej osoby sa vypláca v hotovosti. Ak oprávnená osoba požiada písomne alebo podaním žiadosti elektronickými prostriedkami podpísanej zaručeným elektronickým podpisom o zmenu spôsobu vyplácania príspevku, platiteľ je povinný jej žiadosti vyhovieť.

**§ 6**

**Konanie**

(1)Konanie o príspevku sa začína na základe písomnej žiadosti, alebo žiadosti podanej elektronickými prostriedkami podpísanej zaručeným elektronickým podpisom, ktorú podáva oprávnená osoba platiteľovi. Prílohou žiadosti je doklad o absolvovaní štúdia a lekárske potvrdenie o tom, že začal 27. týždeň pred očakávaným dňom pôrodu určeným lekárom.

(2) Žiadosť o príspevok obsahuje meno, priezvisko, dátum narodenia, rodné číslo, ak je pridelené, a adresu trvalého pobytu oprávnenej osoby. Na výzvu platiteľa oprávnená osoba doplní ďalšie nevyhnutné údaje potrebné na konanie o nároku na príspevok.

(3) Príspevok sa po splnení podmienok podľa odseku 1 priznáva od prvého dňa kalendárneho mesiaca, v ktorom bola podaná žiadosť.

(4) O priznaní príspevku, o zvýšení príspevku a o zániku nároku na príspevok podľa § 6 ods. 1 sa nevyhotovuje písomné rozhodnutie.

(5) Na konanie o príspevku sa vzťahuje správny poriadok5) okrem § 18 ods. 3, § 33 ods. 2, § 60, § 61 až 68 správneho poriadku, ak tento zákon neustanovuje inak.

**§ 7**

**Zánik nároku a povinnosti oprávnenej osoby**

1. Nárok na príspevok zaniká
2. vznikom nároku na výplatu tehotenského,3)
3. vznikom nároku na výplatu rodičovského príspevku4) po narodení dieťaťa na dieťa, na ktoré absolventka štúdia poberá príspevok,
4. skončením tehotenstva,
5. uplynutím deviatich mesiacov od absolvovania štúdia alebo
6. smrťou oprávnenej osoby.
7. Oprávnená osoba písomne oznámi platiteľovi skutočnosť podľa odseku 1 písm. a), b) alebo písm. c) do desiatich kalendárnych dní odo dňa, keď táto skutočnosť nastala.
8. Oprávnená osoba je povinná vrátiť neoprávnene poskytnutý príspevok za obdobie, za ktoré jej bola dávka vyplatená neoprávnene. Právo na vrátenie príspevku vyplateného neoprávnene, zaniká uplynutím jedného roka odo dňa, keď platiteľ túto skutočnosť zistil, najneskôr však uplynutím troch rokov odo dňa poslednej neoprávnenej výplaty príspevku.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4) Zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov.

5) Zákon č. 71/1967 Zb. o správnom konaní (správny poriadok) v znení neskorších predpisov.

**§ 8**

**Účinnosť**

Tento zákon nadobúda účinnosť 1. septembra 2023.